የውኃና ፍሳሽ ባለሥልጣን የ1.9 ቢሊዮን ብር ፕሮጀክቶችን ለማካሄድ ከውጭና ከአገር በቀል ተቋራጮች ጋር ተፈራረመ
የአዲስ አበባ ውኃና ፍሳሽ ባለሥልጣን በ2009 በጀት ዓመት በዕቅድ ከያዛቸው ፕሮጀክቶች መካከል የግዢ ሒደታቸው የተጠናቀቁና 1.9 ቢሊዮን ብር የሚፈጁ ስድስት ፕሮጀክቶችን፣ በውጭና በአገር በቀል ተቋራጮች ለማከናወን ስምምነት ተፈራረመ፡፡የባለሥልጣኑ ፕሮጀክት ጽሕፈት ቤት ሥራ አስኪያጅ አቶ ተስፋለም ባዩ አገር በቀል ተቋራጭ ከሆኑት ጣናና አሰር ሥራ ተቋራጮች፣ እንዲሁም ከቻይናው ሲጂሲና ዣንግዚ ሥራ ተቋራጭ ተወካዮች ጋር ተፈራርመዋል፡፡ወጪያቸው ሙሉ በሙሉ በመንግሥት እንደሚሸፈን የተገለጹት ፕሮጀክቶች ለገዳዲ የጥልቅ ጉድጓድ ውኃ ልማት ፕሮጀክት፣ የጨፌ ክፍል ሁለት ፍሳሽ ማጣሪያ ግንባታ ፕሮጀክት፣ አዳዲስ የፍሳሽ ቅብብሎሽ ጣቢያ ግንባታና የነባር ጣቢያዎች ማሻሻያ ፕሮጀክቶች መሆናቸውን አቶ ተስፋለም ገልጸዋል፡፡ክፍል ሁለት የለገዳዲ ጥልቅ ጉድጓድ ውኃ ልማት ፕሮጀክት በቀን 86 ሺሕ ሜትር ኩብ ውኃ በማምረት በሰሜንና ምሥራቅ አዲስ አበባ ለሚገኙ ነዋሪዎች፣ የመጠጥ ውኃ አገልግሎት መስጠት የሚያስችል ፕሮጀክት መሆኑ ተገልጿል፡፡ ፕሮጀክቱ በ2008 ዓ.ም. የተጀመረና 1,598,997,097 ብር የሚፈጅ ሲሆን፣ እስከ 2012 በጀት ዓመት ተጠናቆ አገልግሎት መስጠት እንደሚጀምርም አቶ ተስፋዓለም ገልጸዋል፡፡ የጥልቅ ጉድጓድ ቁፋሮውን አገር በቀሉ ተቋራጭ ጣና ሥራ ተቋራጭና የቻይና ኩባንያዎች ኩንዙ፣ ሲጂሲና ዣንግዚ እያከናወኑት መሆኑንም አክለዋል፡፡ የፕሮጀክቱን አጠቃላይ ግንባታ ቁጥጥር የሚያደርገው ደግሞ የውኃ ሥራዎች ዲዛይንና ቁጥጥር ኢንተርፕራይዝ መሆኑም ተጠቁሟል፡፡አዲስ አበባ ከተማ በሦስት ዋና ዋና የፍሳሽ ማዕከል እንደምትከፈል የገለጹት አቶ ተስፋዓለም፣ 100 ሺሕ ሜትር ኩብ የማጣራት አቅም ያለው ቃሊቲ ፍሳሽ ማጣሪያ፣ 80 ሺሕ ሜትር ኩብ የማጣራት አቅም ያለው ምሥራቅ ፍሳሽ ማጣሪያና 85 ሺሕ ሜትር ኩብ ማጣራት የሚችለው አቃቂ ፍሳሽ ማጣሪያ መሆኑን ገልጸዋል፡፡የአቃቂ ፍሳሽ ማጣሪያ በሁለት ንዑስ ተፋሰስ ተከፍሎ ደቡብ አቃቂ ንዑስ ክፍልና አቃቂ ጨፌ ንዑስ ተፋሰስ እንደሚባሉ የጠቆሙት አቶ ተስፋዓለም፣ 60 ሺሕ ሜትር ኩብና 25 ሺሕ ሜትር ኩብ ፍሳሽ ማጣራት እንደሚችሉ አስረድተዋል፡፡ አቃቂ ጨፌ ፍሳሽ ማጣሪያ 120 ሺሕ ለሚሆኑ የከተማው ነዋሪዎች ዘመናዊ የፍሳሽ አገልግሎት ተጠቃሚ እንደሚያደርግ ገልጸው በዋነኛነት የቦሌ፣ የአቃቂና የንፋስ ስልክ ላፍቶ ክፍላተ ከተሞች ተጠቃሚ እንደሚሆኑ ተናግረዋል፡፡ በቀን 12,500 ሜትር ኩብ ፍሳሽ ማጣራት እንደሚችል የተጠቆመውን አቃቂ ጨፌ የፍሳሽ ማጣሪያ ፕሮጀክት፣ 218,701,833 ብር እንደሚፈጅና ሲጂሲ የሚባለው የቻይና ኩባንያ ሲገነባው፣ ሱሬካ የተባለው የፈረንሣይ አማካሪ ድርጅትና ጁንኮል የሚባል አገር በቀል አማካሪ ድርጅት በጣምራ እንደሚቆጣጠሩት አስረድተዋል፡፡በ2011 በጀት ዓመት እንደሚጠናቀቅ የተገለጸው የፍሳሽ መስመር ዝርጋታ ደግሞ 26 ኪሎ ሜትር ርዝመት እንዳለው ተገልጿል፡፡ የፍሳሽ መስመር ዝርጋታው 55,041,603 ብር እንደሚፈጅ ተጠቁሟል፡፡ አዳዲስ የፍሳሽ ቅብብሎሽ ጣቢያ ግንባታና ነባር የፍሳሽ ቅብብሎሽ ጣቢያዎች ፕሮጀክቶችም በ2008 በጀት ዓመት መጀመራቸውንና በ2011 በጀት ዓመት መጀመሪያ ላይ እንደሚጠናቀቁ አቶ ተስፋዓለም ገልጸዋል፡፡